Dafne
Dafne er i den græske mytologi en ung pige, datter af flodguden Ladon; hun afviste Apollons tilnærmelser og forvandledes under sin flugt fra guden til et laurbærtræ.
I sin sorg over at have mistet Dafne bærer Apollon herefter altid en krans af hende. Myten er tydeligvis blevet til for at forklare laurbærtræets centrale placering i Apollonkulten. Dafnes historie er et populært tema i hellenistisk og romersk litteratur og kunst; særlig berømt er Ovids version i Metamorfoserne.